บสย.ทุ่มพันล้านปล่อยกู้พี่วินจับมือ5แบงก์อุ้มมอ'ไซค์รับจ้างซื้อรถใหม่
บสย.เตรียมพันล้าน ค้ำโครงการรักพี่วิน ร่วมกับ 5 แบงก์ พร้อมเปิดให้เมสเซนเจอร์เข้าร่วม  ซื้อรถใหม่ แก้หนี้นอกระบบวงเงิน1.5แสนบาท
22 ก.พ. 2562

บสย.เตรียมพันล้าน ค้ำโครงการรักพี่วิน ร่วมกับ 5 แบงก์ พร้อมเปิดให้เมสเซนเจอร์เข้าร่วม  ซื้อรถใหม่ แก้หนี้นอกระบบวงเงิน1.5แสนบาท
นายสุรชัย ดนัยตั้งตระกูล ประธานกรรมการบรรษัทประกันสินเชื่ออุตสาหกรรมขนาดย่อม (บสย.) เปิดเผยว่า โครงการ บสย.รักพี่วิน เป็นการนำเงินส่วนหนึ่งจากที่คณะรัฐมนตรี (ครม.) อนุมัติให้การช่วยเหลือค้ำประกันผู้ประกอบการกว่า 1 แสนล้านบาท มาใช้ ซึ่งโครงการนี้จะสร้างประโยชน์ให้กับกลุ่มพี่วินที่ขึ้นทะเบียนกับกรมการขนส่งทางบก ทั่วประเทศกว่า 2 แสนราย
นอกจากนี้ บสย.ยังเปิดโอกาสให้ผู้ประกอบอาชีพขับมอเตอร์ไซค์รับจ้างส่งเอกสาร ส่งสินค้าออนไลน์ เข้าร่วมโครงการด้วย โดยจะได้รับสินเชื่อ 1 แสนบาท สำหรับซื้อรถจักรยานยนต์และวงเงินเพิ่มเติมอีก 5 หมื่นบาท สำหรับใช้จ่ายที่จำเป็น รวมถึงนำไปแก้หนี้นอกระบบ ชำระหนี้เงินกู้บัตรเครดิตต่างๆ โดยจะต้องเป็นลูกจ้างหรือมีสัญญาการว่าจ้างจากบริษัทรับส่งสินค้า
ทั้งนี้ บสย.ตั้งเป้าหมายสนับสนุนค้ำประกันสินเชื่อโครงการนี้ 1,000 ล้านบาท ช่วยผู้ประกอบการเข้าถึงสินเชื่อ 1 หมื่นราย สูงสุดรายละ 1.5 แสนบาท
นายรักษ์ วรกิจโภคาทร กรรมการและผู้จัดการทั่วไป บสย. กล่าวว่า โครงการ บสย.รักพี่วิน เป็นความร่วมมือกัน 5 ธนาคาร ได้แก่ ธนาคารออมสิน ธนาคารเพื่อการเกษตรและสหกรณ์การเกษตร (ธ.ก.ส.) ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) ธนาคารทิสโก้ และธนาคารไทยเครดิตเพื่อรายย่อย รวมถึงองค์กรพันธมิตรอื่นๆ เช่น บริษัท ข้อมูลเครดิตแห่งชาติ ให้บริการตรวจเครดิตบูโร ฟรี
ทั้งนี้ หากผู้ขอกู้ไม่ติดปัญหาเครดิต บูโรและมีเอกสารครบถ้วนจะใช้เวลาอนุมัติและได้รับสินเชื่อภายใน 15 วัน ดอกเบี้ยเฉลี่ย 16-20% ซึ่งถูกกว่าดอกเบี้ยทั่วไปที่สูงกว่า 30-40% ซึ่ง บสย.จะค้ำประกัน 100% ฟรีค่าค้ำปีแรก ปีต่อมาคิด 1.5% ซึ่งต่ำกว่าลูกค้าทั่วไปที่คิด 6% ส่วนผู้ที่ติดปัญหาเครดิตบูโรก็สามารถมาขอสินเชื่อ เพื่อใช้จ่ายทั่วไปรายละไม่เกิน 3 หมื่นบาท
"ถ้ากู้เงิน 5 หมื่นบาท ผ่อน 4 ปี เพื่อซื้อมอเตอร์ไซค์ทั่วไป ต้องผ่อน 2,500 บาท/เดือนหากกู้ผ่านโครงการ รักพี่วินจะผ่อน 1,500 บาท/เดือน สามารถประหยัดค่าใช้จ่ายได้มากกว่า 4 หมื่นบาทในระยะเวลาผ่อน 4 ปี " นายรักษ์ กล่าว
สำหรับบรรยากาศเปิดโครงการ วันแรกมีมอเตอร์ไซค์รับจ้างต่อคิว ตั้งแต่ตี 5 โดยทั้งวันมีผู้ลงทะเบียนกว่า 3,000 ราย สูงกว่าเป้าหมายที่ ตั้งไว้ 500 คน